Lea Wermelin (S), 2023-12-14:
Tak for det.
Jeg har tænkt mig at give jer en lidt grøn bouillonterning i dag, for jeg vil gerne gøre det lidt kort.
Det tror jeg – som I kan høre – vil være bedst for alle på grund af min stemme.
Formanden er så venlig at give mig en pastil.
Jeg ved ikke, om det er, fordi jeg har råbt så meget til COP28, eller hvad det er, men i hvert fald er stemmen på retræte.
Måske er det bare juleferien, der snart venter forude.
Måske er det meget godt at starte med COP28.
Jeg er selv lige kommet tilbage til Danmark i går.
Og selv om der er meget, som vi gerne ville have haft med ind i aftalen, fordi vi sætter så ambitiøse mål fra dansk og europæisk side, så står vi jo nu med en global klimaaftale, som i den grad skubber på i den rigtige retning, og som for første gang nogen sinde får de fossile brændsler med.
Det synes jeg vi kan være utrolig glade for at vi lykkedes med.
Jeg tænker også, at det, at Danmark fik lov at spille så vigtig en rolle på COP'en, siger noget om lige præcis den debat, vi har i salen her i dag.
Men hvis jeg skal starte med der, hvor vi kommer fra, kan man sige, at grunden til, at vi får resten af verden med på så ambitiøs en aftale, som der trods alt kommer ud af årets COP, også er, at konsekvenserne er til at tage og føle på.
2023 er målt som det varmeste år
nogen sinde.
Det har været et år med massive hedebølger.
Vi så de her hagl på størrelse med tennisbolde.
Så alvoren er gået op for alle.
Jeg tror, at de fleste af os er utålmodige på klimaets vegne, og det er der god grund til.
Så hvor stiller det Danmark henne i forhold til den debat, vi har i dag?
Vi har jo i seneste regeringsperiode sammen med en bred kreds af Folketingets partier lavet klimaloven og vedtaget et af verdens mest ambitiøse klimamål.
Det kan vi se at der bliver kvitteret for fra resten af verden, som er interesseret i det, Danmark gør.
Men vi har jo ikke bare sat langsigtede mål for vores klimaindsats i Danmark og globalt.
Vi har også leveret konkret klimahandling, og det har vi i øvrigt gjort med de fleste af de partier, der sidder hernede, så tusind tak for det gode samarbejde i det daglige.
Jeg er med på, at de langsigtede mål også er dem, der kan løbe med den store opmærksomhed.
Det kan godt lyde en lille smule teknisk; det er det sådan set også.
Men hele den lovgivningsmaskine, som vi i fællesskab arbejder med, er jo forudsætningen for, at de store aftaler, vi laver, også bliver til virkelighed.
Og da vi satte det her 70-procentsmål, gjorde vi det jo i en anerkendelse af, at vi ikke kendte hele vejen til målet.
Men i det tætte samarbejde, vi har haft siden 2020, også med konkret lovgivningsarbejde her i Folketingssalen, står vi jo nu og siger: Nu kender vi faktisk sådan set hele vejen til 2030.
Vi har anvist, hvordan vi kan komme derhen, og vi har taget aktive beslutninger, som fører os tre fjerdedele af vejen.
Så vi kan godt levere fra dansk side.
Nu var ministeren lidt inde på et par af de ting, som vi har besluttet.
Noget af det kommer vi også til at kunne se forandre Danmark i de kommende år.
Men jeg vil også bare lige bruge lejligheden til et par nedslag.
Først og fremmest er der den aftale, som vi lavede med en bred kreds af partier i forhold til mere sol- og vindenergi på land.
Vi ved jo, at vi skal have mere vedvarende energi.
Heldigvis er det nu også reflekteret i den COP28-aftale, vi lavede i går.
Men det skal vi jo også herhjemme.
Og det, at vi nu giver nogle langt bedre rammer for energipakker, og at vi er med til at fjerne barrierer for, at det kan lade sig gøre lokalt, og det, at vi sørger for, at når man giver et areal lokalt, så er der også gevinster at hente for kommuner, for lokalsamfund og for naboer, er noget af det, der er enormt vigtigt, når vi samtidig skal kunne skrue tempoet op.
Så det er jo et meget konkret eksempel på, at vi i fællesskab kan være med til at bane vejen for også at nå de ambitiøse mål, vi så har.